Кръстьо Станишев
Тъкач невидим

chitanka.info

В невидими предачници,

в невидими тъкачници,

невидим кой снове?

Изправят се дърветата

надяват се полетата

да носят кадифе.

Там сякаш жички звънчеви

изпридат нишки слънчеви

предачи най-добри —

зелени, бели, розови,

и синкави, и бозави,

и алени дори…

Тогава до предачите

застават в миг тъкачите

и еква тих сигнал.

Като река унесена

платът със шарка весела

се дипли, заблестял.

Накичват се дърветата,

обличат се полетата

в зелено кадифе…

В невидими предачници,

в невидими тъкачници,

Април чевръст снове!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.